Jalal al-Talabani
Jalal al-Talabani var en irakisk kurdisk politiker, Iraks præsident 2005-14.
I 1962 sluttede han sig til Mustafa al-Barzani og Det Kurdiske Demokratiske Parti (KDP). Jalal al-Talabani stiftede i 1977 udbryderbevægelsen Kurdistans Patriotiske Union (PUK) i en rivalisering med Masud al-Barzani fra bevægelsen KDP om ledelsen af den kurdiske bevægelse i Irak.
I 1990'erne kom det til egentlige kampe mellem PUK og KDP, men grupperingerne indgik en fredsaftale i 1998. I 1991 forhandlede Jalal al-Talabani en våbenhvile til rette mellem kurderne og Saddam Hussein efter den første Golfkrig. Jalal al-Talabani samarbejdede med de amerikanske tropper, da USA invaderede Irak i 2003 (se Irakkrigen), og i april 2005 blev han Iraks første præsident i overgangsregeringen efter Saddam Husseins fald og den allierede besættelse (se Irak - historie). Han blev en central figur i Iraks genopbyggelse og samarbejdet med den amerikansk dominerede ledelse af besættelsesstyrkerne i Irak. Jalal al-Talabani blev i 2010 genvalgt som præsident.